送楊秀才
作者：貫休
朝代：唐

paragraphs: 北山峨峨香拂拂，翠漲青奔勢巉崪。
赤松君宅在其中，紫金爲墻珠作室。
玻璃門外仙獓睡，幢節森森絳煙密。
水精簾捲桃花開，文錦娉婷衆非一。
撫長離，坎答鼓。
花姑吹簫，弄玉起舞。
三萬八千爲半日，海涸鼇枯等閑覩。
愛共安期碁，苦識彭祖祖。
有時朝玉京，紅雲擁金虎。
石橋亦是神仙住，白鳳飛來又飛去。
五雲縹緲羽翼高，世人仰望心空勞。